[image: ][image: ]

[bookmark: _GoBack]‏
כ"א אדר א תשע"ט
‏26 פברואר 2019

לכבוד 


שלום רב,

                                        

הנדון: בקשה לקבלת מידע מכוח חוק חופש המידע, תשנ"ח 1998 – 
אישור ייבואן זיקוקין – מר XXXXXX
פנייתך מיום 11.2.19
ראשית , תודה על פנייתך בנושא שבנדון.
בפנייתך אל משרדנו – הכלכלה והתעשייה, ביקשת לקבל את אישור / רישיון ייבוא זיקוקין של מר XXXXXX, עד לתאריך אותו ציינת כמועד בו נפגעה מרשתך, כלומר עד ליום 05.05.2014.
בקשת המידע ששלחת הועברה מייד עם קבלתה ליחידה המקצועית הרלוונטית, קרי מינהל תעשיות. במקביל והיות ומושא בקשתך כולל פרטים אודות צדדים שלישיים, אזי בהתאם לסעיף 13 לחוק חופש המידע, תשנ"ח-1998, נעשתה פנייה לחברה:XXXXXXXXXXXXXXXX, אשר המידע נוגע לה, לשם קבלת עמדתה בנוגע למסירת המידע. 
המסמכים שהועברו על ידי היחידה המקצועית נבחנו ונמצא כי הם כוללים סודות מסחריים.
סע' 9 (ב) (6) לחוק חופש המידע, תשנ"ח -1998, קובע:
(ב)  רשות ציבורית אינה חייבת למסור מידע שהוא אחד מאלה:
(6)   מידע שהוא סוד מסחרי או סוד מקצועי או שהוא בעל ערך כלכלי, שפרסומו עלול לפגוע פגיעה ממשית בערכו, וכן מידע הנוגע לענינים מסחריים או מקצועיים הקשורים לעסקיו של אדם, שגילויו עלול לפגוע פגיעה ממשית באינטרס מקצועי, מסחרי או כלכלי; 

סע' 5 בחוק עוולות מסחריות, תשנ"ט-1999, מגדיר: 
"סוד מסחרי", "סוד" - מידע עסקי, מכל סוג, שאינו נחלת הרבים ושאינו ניתן לגילוי כדין בנקל על ידי אחרים, אשר סודיותו מקנה לבעליו יתרון עסקי על פני מתחריו, ובלבד שבעליו נוקט אמצעים סבירים לשמור על סודיותו; 
הווי ידוע כי הזכות להגנה על סוד מסחרי הינה חלק מהזכות להגנה על הקניין, המוגנת בסעיף 3 לחוק יסוד: כבוד האדם וחירותו, ולכן זכות זו הינה זכות חוקתית בעלת מעמד גבוה במדרג של זכויות האדם. 
אשר לזכות לחופש מידע, זו אמנם אינה קבועה במסגרת חוק יסוד ולכן אין לזכות זו מעמד חוקתי. יחד עם זאת, נוכח הקשר ההדוק בין הזכות לחופש מידע לבין הזכות לחופש הביטוי, ובהיותה נגזרת מחופש זה, נהנית אף הזכות לחופש מידע מהגנה של זכות חוקתית (סגל, עמ' 116)). בעניין זה, ראו גם (עע"מ 6013/04 משרד התחבורה נ' חברת החדשות, פסקה 11 לפסק הדין ([פורסם בנבו], 2.1.2006): אין חופש ביטוי בלא זכות לדעת ואין זכות לדעת בלא חופש מידע. 
לאור האמור לעיל ועל מנת לאזן בין זכות מבקש המידע ובין זכותם של צד שלישי להגנה על אינטרסים כלכליים מוגנים, החליט משרדנו על מסירת מידע חלקי באופן המונע פגיעה ב"סוד מסחרי" כמוזכר מעלה, ובהלימה לסע' 11 לחוק חופש המידע:
"היה המידע המבוקש מידע אשר הרשות הציבורית רשאית או חייבת שלא למסרו כאמור בסעיף 9, וניתן לגלות את המידע, ללא הקצאת משאבים בלתי סבירה או הכבדה ניכרת על פעולתה של הרשות, תוך השמטת פרטים, תוך עריכת שינויים או תוך התניית תנאים בדבר דרך קבלת המידע והשימוש בו, תמסור הרשות את המידע בהשמטות, בשינויים או בתנאים המחויבים, לפי הענין";

הנה כי כן, הוחלט להעביר לך את המידע המבוקש, תוך השמטת הפרטים הבאים: 
מחיר יחידה, שווי במטבע קניה, כמות, שם הספק, יתרת ערך ויתרת כמות.
בהקשר דנן ולגבי המידע אותו החליט משרדנו להשחיר, נציין כי הוא מקיים את כל התנאים המוגדרים ו/או קבועים בחוק עוולות מסחריות וחוק חופש המידע לעניין "סוד מסחרי".
עוד יוער כי בפס"ד קשת (עע"מ 10845/06 שידורי קשת בע"מ נ' הרשות השנייה לטלוויזיה ורדיו (פורסם בנבו - 7.2.2008)), ציין בית המשפט כי מלשון הסעיף, עולה כי המחוקק כיוון לכך שההגנה המוקנית בסעיף 9(ב)(6) תהא בעלת פרישה רחבה וכי לשיטת בית המשפט, הדגש במסגרת האיזון הנערך על פי סעיף 9(ב)(6) לחוק, הוא על מידת הפגיעה שעלולה להיגרם לבעל המידע עקב גילויו של מידע זה.  
השאלה עד כמה יפגע גילוי המידע בבעל הסוד תלויה, בין היתר, במידת מרכזיותו של הסוד המסחרי לעסקיו. ככל שהמידע נוגע ללב עסקיו של בעל הסוד המסחרי, כך ברור כי גילוי המידע יפגע יותר בעסקיו.
הנה כי כן, הבחינה המשפטית והמקצועית שערך משרדנו, העלתה כי המידע הנ"ל - שם הספק, ארץ הספק וכמויות - הינו בבחינת מידע המהווה סוד מסחרי בעל ערך שהגילוי שלו עלול לפגוע ישירות באינטרס מקצועי, כלכלי או מסחרי של הצד השלישי, שהרי יהיה בכך משום חשיפת הקשרים העסקיים שלו.
ובכל זאת, כאמור מעלה, החליט משרדנו למסור את המסמכים תוך מניעה הפגיעה כאמור לעיל. בכך, מצא משרדנו את האיזון הראוי בין הזכות למידע ולעיון בו, אל מול פגיעה אפשרית בסוד מסחרי וחשיפת הצדדים השלישיים לנזק כלכלי עבורם.
לאור כל האמור לעיל, מצ"ב המסמכים הרלוונטיים לבקשה, אשר הועברו על ידי היחידה המקצועית, קרי מינהל התעשיות ואושרו להעברה בתנאים המפורטים מעלה, על ידי הלשכה המשפטית.
מקווה שהיינו לך לעזר ונשמח לעמוד לרשותך גם בעתיד, בכל הנוגע לנושאים עליהם אמון משרדנו.





בברכה
יוסי זולפן,

  הממונה על חוק חופש המידע
   משרד הכלכלה והתעשייה













העתק:  עו"ד אמל כולאב, הלשכה המשפטית       

משרד הכלכלה והתעשייה
בניין ג'נרי, רחוב בנק ישראל 5, קריית הממשלה, ת"ד 3166, ירושלים 9103101

